- Ja, jeg har satset penge på kampe, hvor jeg selv spillede. Nej, jeg har aldrig været med i organiseret matchfixing. For første gang fortæller Kristoffer Wichmann i Jyllands-Posten sin version af den hidtil mest omdiskuterede matchfixingsag i dansk fodbold, og FC Vestsjælland-forsvareren indrømmer ligeledes for første gang at være skyldig i anklagerne om spil på egne kampe. - Det er mig, der spillede de kuponer, og det er mig, der spillede på de kampe. Jeg vil gerne lægge kortene på bordet for at få afmystificeret det hele, for at få fortalt, hvordan det hele hænger sammen, og for fuldstændigt at få afvist de insinuationer omkring de kriminelle og de organiserede forhold, som jeg er blevet mødt med, fastslår Kristoffer Wichmann. Som en udløber af renselsesprocessen har han valgt at indstille karrieren indtil videre og har fået sin hidtidige klub til at annullere kontrakten, så hans holdkammerater får ro til at kæmpe om oprykning til superligaen. - Jeg vil have gjort det glasklart for alle, at jeg ikke har gjort noget ulovligt og kriminelt. Ingen står bag, og jeg organiserer heller ikke selv noget kriminelt. Jeg har aldrig betalt penge til nogen eller påvirket nogen til at gøre noget, så jeg har vundet penge. Kristoffer Wichmann indrømmer til gengæld også tidligere at have spillet på FC Vestsjællands kampe, dog ifølge ham selv aldrig på nederlag.
Tidligere AaB'er Kristoffer Wichmann, der i dag spiller i 1.divisions-klubben FC Vestsjælland, erkender over for Jyllands-Posten, at han har satset penge på kampe han selv har været med i.